
1. ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно освобождаването от отговорност във връзка с изпълнението на общия бюджет на Европейския съюз за финансовата 2023 година, раздел II – Европейски съвет и Съвет
(2024/2021(DEC))
Европейският парламент,
–	като взе предвид общия бюджет на Европейския съюз за финансовата 2023 година[footnoteRef:2], [2: 	OВ L 58, 23.2.2023 г., стр. 1, ELI: http://data.europa.eu/eli/budget/2023/1/oj.] 

–	като взе предвид консолидираните годишни отчети на Европейския съюз за финансовата 2023 година (COM(2024)0272 – C10‑0069/2024)[footnoteRef:3], [3: 	OВ C, C/2024/5462, 10.10.2024 г., ELI: http://data.europa.eu/eli/C/2024/5462/oj.] 

–	като взе предвид годишните доклади на Съвета за 2023 г.,
–	като взе предвид годишния доклад на Сметната палата относно изпълнението на бюджета за финансовата 2023 година, придружен от отговорите на институциите[footnoteRef:4], [4: 	OВ C, C/2024/5882, 9.10.2024 г., ELI: http://data.europa.eu/eli/C/2024/5882/oj.] 

–	като взе предвид декларацията за достоверност[footnoteRef:5] относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2023 година в съответствие с член 287 от Договора за функционирането на Европейския съюз, [5: 	OВ C, C/2024/6041, 10.10.2024 г., ELI: http://data.europa.eu/eli/C/2024/6041/oj.] 

–	като взе предвид член 314, параграф 10 и членове 317, 318 и 319 от Договора за функционирането на Европейския съюз,
–	като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012[footnoteRef:6], и по-специално членове 59, 118, 260, 261 и 262 от него, [6: 	OВ L 193, 30.7.2018 г., стр. 1, ELI: http://data.europa.eu/eli/reg/2018/1046/oj.] 

–	като взе предвид Регламент (ЕС, Евратом) № 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза[footnoteRef:7], и по-специално членове 59, 118, 266, 267 и 268 от него, [7: 	ОВ L, 2024/2509, 26.9.2024 г., ELI: https://eur-lex.europa.eu/eli/reg/2024/2509/oj.] 

–	като взе предвид член 102 и приложение V към своя Правилник за дейността,
–	като взе предвид доклада на комисията по конституционни въпроси,
–	като взе предвид доклада на комисията по бюджетен контрол (A10‑0000/2025),
1.	освобождава от отговорност генералния секретар на Съвета във връзка с изпълнението на бюджета на Европейския съвет и Съвета за финансовата 2023 година/отсрочва своето решение за освобождаване от отговорност на генералния секретар на Съвета във връзка с изпълнението на бюджета на Европейския съвет и Съвета за финансовата 2023 година;
2.	представя своите забележки в резолюцията по-долу;
3.	възлага на своя председател да предаде настоящото решение, както и резолюцията, която е неразделна част от него, съответно на Европейския съвет, Съвета, Комисията, Европейския омбудсман, Европейския надзорен орган по защита на данните и Сметната палата и да осигури публикуването им в Официален вестник на Европейския съюз (серия L).

[bookmark: _Toc188259997]2. ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ,
съдържащо забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2023 година, раздел II – Европейски съвет и Съвет
(2024/2021(DEC))
Европейският парламент,
–	като взе предвид своето решение за освобождаване от отговорност във връзка с изпълнението на общия бюджет на Европейския съюз за финансовата 2023 година, раздел II ‒ Европейски съвет и Съвет,
–	като взе предвид член 102 и приложение V към своя Правилник за дейността,
–	като взе предвид доклада на комисията по конституционни въпроси,
–	като взе предвид доклада на комисията по бюджетен контрол (A10‑0000/2025),
А.	като има предвид, че в контекста на процедурата по освобождаване от отговорност органът по освобождаване от отговорност желае да подчертае особеното значение на по-нататъшното укрепване на демократичната легитимност на институциите на Съюза чрез повишаване на прозрачността и отчетността и прилагане на концепцията за бюджетиране, основано на изпълнението, и добро управление на човешките ресурси;
Б.	като има предвид, че съгласно член 319 от Договора за функционирането на Европейския съюз (ДФЕС) отговорността за освобождаването от отговорност във връзка с изпълнението на общия бюджет на Съюза се носи изключително от Парламента, и като има предвид, че бюджетът на Европейския съвет и на Съвета е раздел от бюджета на Съюза;
В.	като има предвид, че съгласно член 15, параграф 1 от Договора за Европейския съюз Европейският съвет не упражнява законодателни функции;
Г.	като има предвид, че съгласно член 317 от ДФЕС Комисията изпълнява бюджета на Съюза на своя собствена отговорност, като взема предвид принципите на доброто финансово управление, и като има предвид, че съгласно действащата рамка Комисията предоставя на останалите институции на Съюза необходимите правомощия за изпълнението на бюджетните раздели, които се отнасят за тях;
Д.	като има предвид, че съгласно член 235, параграф 4 и член 240, параграф 2 от ДФЕС Европейският съвет и Съветът („Съветът“) се подпомагат от Генералния секретариат на Съвета (Секретариата), и като има предвид, че генералният секретар на Съвета отговаря изцяло за доброто управление на бюджетните кредити, записани в раздел II на бюджета на Съюза;
Е.	като има предвид, че от повече от двадесет години Парламентът прилага утвърдената и уважавана практика за освобождаване от отговорност на всички институции, органи, служби и агенции на Съюза, и като има предвид, че Комисията подкрепя продължаването на практиката за освобождаване от отговорност на всяка институция, орган, служба и агенция на Съюза във връзка с административните им разходи;
Ж.	като има предвид, че съгласно член 59, параграф 1 от Финансовия регламент Комисията предоставя на останалите институции на Съюза необходимите правомощия за изпълнението на бюджетните раздели, които се отнасят за тях;
З.	като има предвид, че от процедурата по освобождаване от отговорност във връзка с изпълнението на бюджета за 2009 г. насам липсата на сътрудничество от страна на Съвета в рамките на тази годишна процедурата е водела до отказ от страна на Парламента на освобождаването от отговорност във връзка с изпълнението на бюджета на генералния секретар на Съвета;
И.	като има предвид, че Европейският съвет и Съветът, в качеството си на институции на Съюза и получатели на средства от общия бюджет на Съюза, следва да подлежат на прозрачност и на демократична отчетност пред гражданите на Съюза, както и на демократичен контрол върху изразходването на публични средства;
Й.	като има предвид, че съдебната практика на Съда на Европейския съюз потвърждава правото на данъкоплатците и обществеността да бъдат информирани за използването на публичните приходи и че в своето решение от 25 януари 2023 г. по дело T-163/21[footnoteRef:8], De Capitani/Съвет, Общият съд се произнася във връзка с прозрачността на законодателния процес на Съюза, като постановява, че документите, изготвени от работните групи на Съвета, нямат технически, а законодателен характер и следователно подлежат на искания за достъп до документи; [8:  	Решение на Общия съд от 25 януари 2023 г., De Capitani/Съвет, T-163/21, CLI:EU:T:2023:15. ] 

1.	отбелязва, че бюджетът на Съвета попада в обхвата на функция 7 от МФР „Европейска публична администрация“, възлизаща на 12,3 милиарда евро през 2023 г. (което представлява 6,4% от целия бюджет на Съюза); отбелязва, че бюджетът на Съвета в размер на приблизително 0,6 милиарда евро представлява приблизително 5,2% от общите административни разходи на Съюза;
2.	отбелязва, че в своя годишен доклад за финансовата 2023 година Сметната палата („Палатата“) посочва, че е проверила извадка от 70 операции по функция „Администрация“, което е с 10 операции повече спрямо операциите, проверени през 2022 г.; отбелязва освен това, че Палатата посочва, че административните разходи включват разходи за човешки ресурси, в т.ч. разходи за пенсии, които през 2023 г. съставляват около 70% от общия размер на административните разходи, и разходи за сгради, оборудване, енергия, комуникации и информационни технологии, както и че дългогодишната ѝ работа показва, че като цяло разходите в тази област се характеризират с ниско ниво на риск;
3.	отбелязва, че 21 (30%) от 70-те проверени операции съдържат грешки, но че въз основа на петте остойностени грешки, Палатата заключава, че изчисленият процент грешки, е под прага на същественост;
4.	отбелязва, че в своя годишен доклад за финансовата 2023 година Палатата е направила забележка относно продължителността на рамков договор за поддръжка на сграда, подписан от Съвета; отбелязва, че Палатата не е установила никакви количествено измерими грешки при четирите проверени плащания, засягащи Съвета;
Актуално състояние на процедурата по освобождаване от отговорност във връзка с изпълнението на бюджета
5.	изразява дълбоко съжаление, че от 2009 г. насам и отново за финансовата 2022 година Парламентът е принуден да отказва освобождаване от отговорност на Съвета, тъй като Съветът продължава да отказва да сътрудничи на Парламента в рамките на процедурата по освобождаване от отговорност, което възпрепятства Парламента да вземе информирано решение въз основа на сериозна и задълбочена проверка на изпълнението на бюджета на Съвета;
6.	отбелязва, че на 20 септември 2024 г. компетентните служби на Парламента са изпратили от името на докладчика по процедурата по освобождаване от отговорност до Секретариата на Съвета въпросник, съдържащ 90 въпроса, които са важни за Парламента за извършването на задълбочена проверка на изпълнението на бюджета на Съвета и на управлението на Съвета; отбелязва освен това, че подобни въпросници са били изпратени на всички останали институции, като всички те са предоставили на Парламента подробни отговори на всички въпроси;
7.	изразява съжаление, че на 23 септември 2024 г. Секретариатът на Съвета отново информира Парламента, че няма да отговори на въпросника на Парламента и че Съветът няма да участва в изслушването, насрочено за 12 ноември 2024 г., като част от процедурата по освобождаване от отговорност във връзка с изпълнението на бюджета, в което участваха всички други поканени институции;
8.	отбелязва правомощията на Парламента за освобождаване от отговорност съгласно член 319 от ДФЕС, както и приложимите разпоредби на Финансовия регламент и Правилника за дейността на Парламента, в съответствие с настоящото тълкуване и практика, а именно правомощието за освобождаване от отговорност с цел поддържане на прозрачността и гарантиране на демократичната отчетност пред данъкоплатците в Съюза;
9.	подчертава, че съгласно член 59, параграф 1 от Финансовия регламент Комисията предоставя на останалите институции на Съюза необходимите правомощия за изпълнение на бюджетните раздели, които се отнасят за тях, и поради това не разбира защо Съветът смята, че Комисията следва да бъде освобождавана от отговорност във връзка с изпълнението на бюджета на Съвета;
10.	подчертава утвърдената и уважавана практика на Парламента от повече от двадесет години за освобождаване от отговорност във връзка с изпълнението на бюджета на всяка институция, служба и агенция и всеки орган на Съюза; припомня, че Комисията е заявила невъзможността си да упражнява надзор над изпълнението на бюджетите на другите институции на Съюза; подчертава изразеното отново виждане на Комисията, че практиката на освобождаване от отговорност на всяка институция на Съюза във връзка с административните ѝ разходи трябва да продължи да се следва пряко от Парламента;
11.	подчертава, че настоящото положение означава, че Парламентът може да провери само докладите на Палатата и на Омбудсмана, както и публично достъпната информация на уебсайта на Съвета — което прави невъзможно вземането от Парламента на информирано решение за освобождаване от отговорност във връзка с изпълнението на бюджета;
12.	изразява съжаление, че в продължение на повече от десетилетие Съветът проявява политическо нежелание за сътрудничество с Парламента в контекста на годишната процедура по освобождаване от отговорност във връзка с изпълнението на бюджета; подчертава, че това отношение има траен отрицателен ефект върху двете институции и дискредитира управлението и демократичния контрол на бюджета на Съюза и подкопава доверието на гражданите в Съюза като прозрачен субект;
13.	припомня, че съдебната практика на Съда на Европейския съюз подкрепя правото на данъкоплатците и обществеността да бъдат информирани за използването на публичните приходи; поради това изисква пълно зачитане на прерогативите и ролята на Парламента като гарант на принципа за демократична отчетност; призовава Съвета надлежно да следва приетите от Парламента препоръки в контекста на процедурата по освобождаване от отговорност във връзка с изпълнението на бюджета;
14.	призовава Съвета да възобнови преговорите с Парламента на най-високо равнище, с участието на генералните секретари и председателите на двете институции, за да се преодолее безизходицата и да се намери решение, като същевременно се зачитат съответните роли на Парламента и на Съвета в процедурата по освобождаване от отговорност във връзка с изпълнението на бюджета и се осигурят прозрачност и надлежен демократичен контрол върху изпълнението на бюджета;
15.	подчертава, че въпреки че настоящото положение трябва да се преодолее чрез по-добро междуинституционално сътрудничество в рамките на Договорите, преразглеждането на Договорите би могло да направи процедурата по освобождаване от отговорност във връзка с изпълнението на бюджета по-ясна и по-прозрачна, като на Парламента се даде изрично правомощие да освобождава от отговорност във връзка с изпълнението на бюджета всички институции, органи, служби и агенции на Съюза поотделно;
16.	отбелязва, че въпреки нежеланието на Съвета да сътрудничи в процедурата по освобождаване от отговорност във връзка с изпълнението на бюджета, в настоящия доклад Парламентът все пак очертава някои политически приоритети и излага някои забележки във връзка с бюджетното и финансовото управление на Съвета, както и други забележки, свързани с процедурата по освобождаване от отговорност във връзка с изпълнението на бюджета;
17.	отбелязва, че предвид липсата на сътрудничество от страна на Съвета с Парламента, констатациите в следващите раздели се основават предимно на обобщена информация, публикувана на уебсайта на Съвета, която предоставя ограничени подробности;
Политически приоритети
18.	отбелязва, че Съветът упражнява своите правомощия в процедурите за номиниране и назначаване в много институции, органи, служби и агенции на Съюза;
19.	отбелязва, че Съветът традиционно не поставя под въпрос назначенията на отделните държави членки за повечето длъжности;
20.	припомня, че съгласно член 286, параграф 2 от ДФЕС Съветът назначава членовете на Палатата след консултация с Парламента;
21.	припомня, че съдиите и генералните адвокати на Съда на Европейския съюз се назначават с общото съгласие на правителствата на държавите членки след консултация с комитет, който отговаря за даването на становище относно годността на кандидатите да изпълняват съответните задължения; 
22.	призовава ротационните председателства на Съвета да спрат използването на корпоративно спонсорство в подкрепа на покриването на своите разходи, тъй като това крие риск от създаване на конфликти на интереси, в съответствие със заключенията от семинара, проведен от комисията по бюджетен контрол на Парламента на 27 юни 2023 г.; отбелязва, че в своето решение от 9 септември 2024 г. във връзка със стратегическата инициатива относно спонсорството на председателството на Съвета на Европейския съюз Европейският омбудсман насърчава Съвета да направи преглед на начина, по който се прилагат необвързващите правила, приети от Съвета за използване на спонсорство от неговото председателство (Насоките), и да проучи други възможни мерки, които биха могли да допринесат за намаляване на рисковете, свързани с използването на спонсорство; отново призовава Съвета да осигури бюджет за председателствата на Съвета, за да се гарантират подходящи и единни стандарти за ефикасност и ефективност на работата в Съвета като цяло; 
Бюджетно и финансово управление
23.	изразява съжаление, че бюджетът на Европейския съвет и Съвета не е разделен на два отделни бюджета, както Парламентът препоръчва в предходните си резолюции за освобождаване от отговорност, с цел да се повишат прозрачността и отчетността, не на последно място по отношение на Европейския съвет, като се има предвид, че понастоящем е невъзможно да се получи надеждна информация за неговите разходи;
24.	отбелязва, че бюджетът на Съвета за 2023 г. възлиза на 647 908 757 EUR, което представлява увеличение с 6% спрямо 2022 г., което е повече от увеличението от 2,3% между 2021 г. и 2022 г.; отбелязва, че това увеличение е свързано главно с преразглеждането на параметрите за актуализиране на заплатите поради инфлацията;
25.	отбелязва, че общата степен на изпълнение на бюджета на Съвета през 2023 г. е 97,0%; отбелязва, че почти 20 милиона евро бюджетни кредити са били отменени в края на 2023 г., половината от които са от бюджетния ред за разходи за персонал;
26.	отбелязва, че в съответствие с член 29 от Финансовия регламент Съветът е извършил 41 бюджетни трансфера през 2023 г. на обща стойност 6,5 милиона евро; отбелязва освен това, че за три от тези трансфера е било необходимо бюджетният орган да бъде информиран в съответствие с член 29, параграф 2 с цел подсилване на различни бюджетни редове, включително „Дейности по оборудване и инсталиране“, „Потребление на вода, газ, електричество и отопление“, „Придобиване на оборудване и софтуер“ и „Разходи за наем, поддръжка и ремонт на служебни автомобили“;
27.	отбелязва, че бюджетните кредити, пренесени от 2023 г. към 2024 г., възлизат на общо 85,5 милиона евро, покриващи основно компютърни системи, разходи за устен превод, предоставени през 2023 г., фактурите за които все още не са били договорени със службите на Европейската комисия към момента на приключването, сгради, информационни и комуникационни средства, аудио-визуално и конферентно оборудване, други разходи за персонал и транспорт;
28.	отбелязва, че средният срок на плащане на фактури е намалял от 18 на 13 дни от 2022 г. до 2023 г., което е доста под максималния срок от 30 дни, като по този начин са избегнати лихви за просрочени плащания;
29.	отбелязва, че разходите за командировки, включващи разходите за командировки както от Секретариата, така и на служители, свързани с Европейския съвет, са се увеличили с 25% между 2022 г. и 2023 г. и че пътните разходи на делегациите, направени от председателствата и националните делегации, са се увеличили с 36,6% през същия период;
Вътрешно управление, резултати от дейността и вътрешен контрол
30.	отбелязва, че Съветът е определил цели за резултатите от изпълнението на бюджета си през 2023 г., а именно гарантиране на непрекъснатостта на процеса на вземане на решения в Европейския съвет и в Съвета; гарантиране на постоянна подкрепа на Европейския съвет и Съвета чрез ефективно и ефикасно използване на финансовите ресурси, особено в контекста на продължаващия натиск на инфлацията и произтичащото от него покачване на цените поради индексацията на договорите, и продължаване на процеса на административна цифрова модернизация с цел подобряване на организацията на Секретариата и подходящо използване на ресурсите;
31.	отбелязва, че за да осигури ефективното използване на бюджета си през 2023 г., Секретариатът е продължил да подобрява своите процеси на финансово управление, по-специално въз основа на препоръките на редица вътрешни работни групи; приветства по-специално новите инструменти за постигане на резултати, като например включването на елементи, свързани с човешките ресурси и уменията, в интегрираното планиране на управлението, пълната цифровизация на финансовите работни процеси и въвеждането на електронен подпис;
32.	приветства използването на повече данни при вземането на решения, по-специално въз основа на информационното табло с месечни финансови показатели, съдържащо ключови показатели за резултатите в службите на Секретариата, и информационното табло на ръководството с ключови изводи от данните за човешките ресурси с цел улесняване на ежедневното управление и вземането на решения в областта на човешките ресурси;
33.	отбелязва, че през 2023 г. Секретариатът е организирал 4 429 заседания, като броят им остава относително стабилен в сравнение с 2022 г.; отбелязва освен това, че броят на заседанията с физическо присъствие се е увеличил с 11% в сравнение с 2022 г., докато броят на заседанията, провеждани чрез видеоконферентна връзка или в комбиниран режим, е намалял значително – с повече от 60%;
34.	отбелязва, че Секретариатът е стартирал 17 открити процедури за възлагане на обществени поръчки, 12 нови процедури на договаряне, както и 21 междуинституционални процедури (без указана стойност), при които Съветът не е водещ; отбелязва, че към края на 2023 г. са били подписани 41 договора в сравнение с 42 през 2022 г., и се е работило по 47 обособени позиции (без указана категория); отбелязва, че през 2023 г. са възложени договори на обща стойност 124,1 милиона евро, което възлиза на 19,15% от годишния бюджет на Съвета; отбелязва, че от общата договорена сума 0,5% са поети като задължение за договори с ниска и средна стойност, 58% – за конкретни договори по рамкови споразумения, по които Съветът е единственият възлагащ орган, и 69,5% – за конкретни договори, възложени по междуинституционални рамкови споразумения;
35.	отбелязва, че Съветът е предал годишния си доклад относно вътрешните одити, извършени през 2023 г., на органа по освобождаване от отговорност в съответствие с член 118 от финансовия регламент; отбелязва, че в края на 2023 г. 81% от препоръките, отправени през периода 2020 – 2022 г., са били изпълнени, 18% все още не са били изпълнени, а за 1%, рискът е бил поет от ръководството или препоръките вече не са били приложими; отбелязва, че през годината са приключени четири от вътрешните одити, планирани в работната програма за 2023 г., а два все още са продължавали към края на 2023 г.; отбелязва, че вътрешният одитор е отправил препоръки с висок приоритет в три одита от работната програма за 2023 г., свързани с транспортните услуги, сървърите и основните услуги на IOLAN (локалната служебна мрежа за сградите на Съвета) и системите от крайни точки на IOLAN;
Човешки ресурси, равенство и благосъстояние на служителите
36.	отбелязва, че от общо 3 116 служители в края на 2023 г. 79% са постоянни служители, 12,8% са срочно наети служители, 7,2% са договорно наети служители, а 1% са командировани национални експерти; отбелязва, че разпределението на постоянните и срочно наетите служители между категориите длъжности е останало стабилно – 1 474,25 администратори (AD), 1 159 асистенти (AST) и 230 секретари (AST-SC) през 2023 г. в сравнение с 1 519, 1 284 и 190 през 2022 г.; отбелязва, че степента на запълване на длъжностите в щатното разписание е била 97,4% в края на 2023 г.;
37.	отбелязва другите инициативи, предприети от Секретариата, за превръщането му в по-многообразно и приобщаващо работно място; приветства присъждането на Съвета на наградата на Омбудсмана за добро управление за 2023 г. в категорията „Високи постижения в областта на многообразието и приобщаването“ за неговата програма за положителни действия за стажанти с увреждания, благодарение на която през 2023 г. Секретариатът е приел шестима стажанти с увреждания;
38.	изразява съжаление за липсата на обществено достъпна информация относно географското разпределение на служителите в Секретариата;
39.	приветства усилията, положени от Секретариата през 2023 г., за привличане и задържане на квалифицирана и по-млада работна сила чрез различни инициативи, като назначаването на осем младши политически администратори в рамките на новата програма Junior Policy Team, преразглеждането на правилата за вътрешна мобилност и участието на 41 служители на Секретариата в междуинституционална схема за обмяна на опит чрез наблюдение на работата на колеги; изразява съжаление за липсата на информация относно изпълнението на плана за действие на Съвета за изграждане на положителен имидж като работодател, изготвен през 2023 г.;
[bookmark: _GoBack]40.	отбелязва прегледа, направен през 2023 г. на плана за превенция на психосоциалните рискове за периода 2020 – 2023 г., резултатите от който бяха взети предвид при изготвянето на нов план за превенция на риска и актуализирането на плана за психосоциална интервенция като част от инициативите на Съвета за насърчаване на благосъстоянието на персонала, както индивидуално, така и на равнище екипи или звена; отбелязва, че на служителите и ръководителите на Секретариата са били предложени няколко форми на подкрепа и курсове, като например специално обучение за управленски кадри по психологическа безопасност, насоки за ръководители в областта на психичното здраве, специални семинари по превенция на психосоциалните рискове, организирани при поискване, и семинари за управление на стреса за испанското и белгийското председателство на Съвета;
41.	отбелязва, че Секретариатът е завършил пилотния проект „Нови начини на работа“ (NWOW), който стартира през 2018 г., и е направил оценка, предоставяйки ценна информация, особено по отношение на комуникацията на промените, участието на потребителите и ролята на персонала в процесите на промяна; отбелязва, че Съветът е споделил резултатите от пилотния проект с други организации, изпълняващи подобни програми; призовава Съвета да сподели извлечените поуки и с органа по освобождаване от отговорност;
Етична рамка и прозрачност
42.	изразява съжаление, че два ключови компонента на етичната рамка на Съвета – Ръководството по етика и поведение за служителите на Секретариата и Кодекса за поведение на председателя на Европейския съвет, са качени на уебсайта на Съвета без допълнителни насоки или дата на публикуване; изразява съжаление за това, че въпреки многократните искания на Парламента, Кодексът за поведение на председателя на Европейския съвет не е приведен в съответствие с тези на Парламента и на Комисията, по-специално по отношение на дейностите след изтичането на мандата;
43.	отбелязва, че като част от изпълнението на Решение 23/2021 на генералния секретар относно психическия и сексуалния тормоз на работното място, през 2023 г. са предприети няколко действия, като публикуването на интранет страницата на Секретариата на Ръководство за предотвратяване на тормоза на работното място, дейности за повишаване на осведомеността на новодошлите относно подхода на Съвета за нулева толерантност и организирането на задължителни обучения относно борбата с тормоза и неподходящото поведение за нови ръководители и служители с управленски отговорности;
44.	отбелязва, че Секретариатът публикува годишен доклад с информация за професионалната дейност на бившите длъжностни лица на ръководна длъжност в Секретариата след прекратяване на служебното правоотношение в съответствие с член 16, трета и четвърта алинея, от Правилника за длъжностните лица на Европейския съюз; отбелязва, че според доклада за 2023 г. едно бивше длъжностно лице на ръководна длъжност е заявило намерението си да упражнява професионална дейност по-малко от 12 месеца след прекратяване на служебното си правоотношение и е получило разрешение от органа по назначаването да извършва една дейност при определено условие, целящо спазване на срока за намаляване на риска по член 16, втора алинея от Правилника за длъжностните лица;
45.	изразява съжаление, че участието на постоянните представители на държавите членки в задължителния регистър за прозрачност, създаден с междуинституционалното споразумение от 20 май 2021 г. между Парламента, Съвета и Комисията, е напълно доброволно, тъй като прилагането на принципа на обвързаност с условия е оставено на преценката на постоянното представителство на всяка държава членка; отбелязва, че само осем държави членки и институциите на Съюза спазват най-добрата практика на прилагане на задължително широкообхватно определение за лобист в своята регулаторна рамка, и настоява всички постоянни представителства да участват активно в задължителния регистър за прозрачност преди, по време на и след председателството на Съвета на своята държава членка;
46.	изразява съжаление, че процесът на вземане на решения в Съвета все още далеч не е напълно прозрачен, което засяга доверието на гражданите в Съюза като прозрачен субект и по този начин застрашава репутацията на Съюза като цяло; припомня и подкрепя препоръките на Европейския омбудсман относно прозрачността на законодателния процес на Съвета, посочени в Стратегическа проверка OI/2/2017/TE; настоятелно призовава Съвета да предприеме без ненужно забавяне всички необходими мерки за изпълнение на препоръките на Омбудсмана и съответните решения на Съда на Европейския съюз; припомня, че в решението си по дело T-163/21, De Capitani/Съвет Съдът на Европейския съюз подчертава, че е необходима по-голяма яснота по отношение на законодателната прозрачност от страна на Съвета, за да се осигури достъп до законодателни документи, който просто съответства на задължението на Съвета по отношение на обществения контрол и отчетността на съзаконодателите като основа на всяка демократична легитимност;
47.	изразява загриженост, че през 2023 г. Европейският омбудсман отново призовава Съвета да предоставя на разположение законодателните документи навреме, така че обществеността да може да участва ефективно в обсъжданията; отбелязва, че Европейският омбудсман също призовава Съвета да продължи усилията си за адекватно информиране на обществеността относно ограничителните мерки, приети срещу Русия, във възможно най-голяма степен; приветства стратегическото проучване, започнато от Европейския омбудсман през 2023 г., относно начина, по който институциите обработват искания за публичен достъп до законодателни документи, въз основа по-конкретно на шест неотдавнашни жалби до Омбудсмана относно начина, по който Съветът обработва искания за обществен достъп до законодателни документи на Съюза;
48.	отбелязва, че екипът за достъп до документи докладва, че е получил и отговорил на необичайно голям брой заявления за публичен достъп до документи през 2023 г., 3 732 първоначални заявления за достъп до документи и 40 потвърдителни заявления, за което е бил необходим анализ на 13 912 документа; отбелязва, че в отговор на първоначалните заявления за достъп е бил предоставен пълен достъп до 10 908 документа (78,4%) и частичен достъп до 1 600 документа (11,5%), и е бил отказан достъп до 1 404 документа (10,1%); отбелязва, че в отговор на потвърдителните заявления е предоставен пълен достъп до 53 документа и частичен достъп до 45 документа, а достъпът до 48 документа e бил отказан; отбелязва, че първоначалните заявления са обработвани средно за 16 работни дни, а потвърдителните заявления – за 32 работни дни;
49.	приветства факта, че според публично достъпните годишни доклади през 2023 г. на вниманието на отговорните оправомощени разпоредители с бюджетни кредити не са били докладвани случаи на измама или нередности, нито е имало такива случаи от компетентността на експертната комисия (член 143 от Финансовия регламент) или OLAF;
Цифровизация
50.	отбелязва, че през 2023 г. Секретариатът е продължил да преследва целта си за цифрова трансформация в съответствие с приоритетите на своята стратегия в областта на цифровите технологии за периода 2022 – 2025 г.; отбелязва, че от 113-те проекта за цифровизация в годишния работен план, отнасящи се по-специално до областите на споделените услуги, политиката, правото и информационните технологии, 37% са били завършени в края на годината, 8% са били отменени или слети, а 38% все още са били в процес на изпълнение; отбелязва, че са били организирани по-диверсифицирани курсове за обучение, включително специални курсове за електронен подпис на договори и за популяризиране на FIORI – новото потребителско изживяване на SAP;
51.	приветства факта, че също както през 2022 г. през 2023 г. 97% от фактурите са подадени по електронен път; отчита, че с подписването всеки месец на между 30% и 40% от поръчките за покупка и договорите по електронен път, през 2023 г. е постигнат значителен напредък към пълна цифровизация на финансовия работен процес – от стартирането на процедурите за възлагане на обществени поръчки до плащането на фактури по електронен път;
52.	отбелязва, че през 2023 г. Съветът е предприел стъпки за по-голяма цифрова достъпност, по-специално чрез публикуването на ръководство за цифрова достъпност;
Киберсигурност и защита на данните
53.	отбелязва, че през 2023 г. Европейският надзорен орган по защита на данните (ЕНОЗД) е издал надзорно становище в съответствие с член 57, параграф 1, буква ж) от Регламент (ЕС) 2018/1725 относно необходимостта от извършване на оценка на въздействието върху защитата на данните във връзка с проекта на Секретариата относно използването на централизирани услуги за анализ и докладване на данни от областта на човешките ресурси и създаването на хранилище за данни; отбелязва, че ЕНОЗД не е докладвал никакви разследвания или жалби, засягащи Съвета през 2023 г.;
54.	отбелязва, че за да подобри осведомеността и подготвеността на своите служители в областта на киберсигурността, през 2023 г. Секретариатът е разработил и стартирал няколко нови курса за обучение, свързани с информационната сигурност, контраразузнаването и киберсигурността; отбелязва освен това, че по време на месеца на киберсигурността през октомври 2023 г. са организирани прояви за повишаване на осведомеността относно киберсигурността и информационната сигурност;
Сгради
55.	отбелязва, че бюджетен ред 2011 за „Вода, газ, електричество и отопление“ беше увеличен с 33% чрез бюджетен трансфер през 2023 г.; отбелязва, че Секретариатът е продължил да намалява своето потребление на енергия чрез методи като намаляване на отоплението на сградите и замяна на котлите в сградата Justus Lipsius;
56.	отбелязва, че през 2023 г. са изпълнени ключови строителни проекти, като например обновяването на някои заседателни зали в сградите LEX и Justus Lipsius, непрекъснатото обновяване на коридорите с офиси в сградата Justus Lipsius, подобряването на съоръженията и инфраструктурата за велосипеди в помещенията на Съвета и модернизирането на приемните бюра в Justus Lipsius;
57.	изразява съжаление, че Съветът все още не прилага опростена процедура за акредитация за улесняване на достъпа на служителите на другите институции на Съюза до помещенията на Съвета;
Околна среда и устойчивост
58.	отбелязва, че вследствие на външен одит, извършен през 2023 г., схемата за управление на околната среда и одитиране е била запазена и че сертификатите за енергийните характеристики на сградите са били подновени;
59.	отбелязва, че като част от продължаващия приоритет на усилията за устойчива мобилност съоръженията и инфраструктурите за велосипеди в помещенията на Секретариата са били подобрени и адаптирани и са били създадени или обновени съоръжения за видеоконферентна връзка; отбелязва освен това положените усилия за привличане на персонала и ръководството в подкрепа на екологична трансформация чрез обучения и действия за повишаване на осведомеността;
Междуинституционално сътрудничество
60.	подчертава необходимостта от преразглеждане на член 319 от ДФЕС, за да се предвиди изрично, че освен че освобождава Комисията от отговорност във връзка с изпълнението на бюджета, Парламентът освобождава от отговорност и другите институции, органи, служби и агенции на Съюза във връзка с изпълнението на техните раздели от общия бюджет или на техните бюджети;
Комуникация
61.	отбелязва, че през 2023 г. общият бюджет за комуникация, изпълнен през годината, като се вземат предвид трансферите, възлиза на 11 871 300 EUR, т.е. с 3,54% повече от бюджета за 2022 г.;
62.	отбелязва, че Секретариатът предоставя комуникационни услуги на председателя на Европейския съвет, чието присъствие в интернет беше основно обновено през 2022 г., на председателя на Еврогрупата, на ротационното председателство, на върховния представител/заместник-председател, на държавите членки и на Секретариата; отбелязва, че през 2023 г. се наблюдава значително увеличаване на сътрудничеството между цифровия екип на Секретариата и председателствата, по-специално тясна редакционна координация, довела до увеличаване на полезните взаимодействия по отношение на повторното използване на съдържание и по-доброто взаимно допълване, което увеличи максимално цялостното въздействие на комуникацията;
63.	отбелязва, че според онлайн проучване, проведено през последното тримесечие на 2023 г., 67% от потребителите са били доволни от опита си като цяло с уебсайта на Съвета, който е имал над 23 милиона посещения през 2023 г., увеличение с 1% в сравнение с 2022 г. и 57 900 абонати в сравнение с 51 600 през 2022 г.

